google/wiki40b huggingface dataset:
Ερυμάνθιος κάπρος

Ο μύθος

Στον Ερύμανθο είχε χαρίσει η Θεά Άρτεμις έναν τεράστιο αγριόχοιρο. Από εκεί εξορμούσε σε ολόκληρη την περιοχή της Ψωφίδος και του Λασιώνα στην Πελοπόννησο, όπου τρομοκρατούσε και κατέστρεφε τα σπαρτά των χωρικών, ενώ με τους χαυλιόδοντές του ξέσκιζε όποιο ζώο έβρισκε μπροστά του. Αυτό το αγρίμι ενοχλούσε ακόμη και τους Κενταύρους, οι οποίοι δεν μπορούσαν να το αντιμετωπίσουν όταν κατέβαινε για τροφή (βελάνι) στο δάσος της Φολόης και για νερό στο φαράγγι.
Ο Ευρυσθέας ανέθεσε στον Ηρακλή να πιάσει τον κάπρο και να τον φέρει ζωντανό στο Άργος, βέβαιος ότι ο Ηρακλής δεν θα μπορούσε να το πιάσει. Ο ήρωας όμως, προτού βγει για κυνήγι, πέρασε από τον φίλο του Κένταυρο Φόλο για να πάρει πληροφορίες για το άγριο ζώο. Έπρεπε να έχει επιδεξιότητα, ώστε να μην το σκοτώσει, γιατί ο άθλος του δεν θα εκτελείτο, αλλά ούτε και να το πλησιάσει από μπροστά γιατί θα τον ξέσκιζε με τα άγρια δόντια του. Έπρεπε λοιπόν να το προσεγγίσει κρυφά από τα πλάγια και να το δέσει.
Έτσι ο Ηρακλής, παρά τις προσδοκίες του Ευρυσθέα, πέτυχε με το τέχνασμά του να οδηγήσει το ζώο στο Φαράγγι της Φολόης στο γεφύρι του Μπερή στο Αντρώνι που είχε φράξει με δίχτυ. Πήρε στους ώμους το ζωντανό αγριογούρουνο και το μετέφερε στις Μυκήνες. Όταν αντίκρισε ο Ευρυσθέας τον Ηρακλή φορτωμένο με το κάπρο κρύφτηκε σε ένα μεγάλο πιθάρι. Ο Ηρακλής σαν ανάθημα έστειλε τα δόντια του κάπρου στο Ναό του Απόλλωνος της Κύμης.

Ο κάπρος στην αρχαιολογία

Ο Ερυμάνθιος κάπρος βρισκόταν στις μετόπες του Ναού του Διός στην Ολυμπία μαζί με τις παραστάσεις των Δώδεκα Άθλων του Ηρακλή. Επίσης το συναντούμε σε πολλά νομίσματα της Αρκαδίας, της Ηλείας, της Μακεδονίας, της Αιτωλίας, της Φωκίδας και της Σικελίας.

Αλληγορία

Είναι η αλληγορία της οργής της θεάς των δασών Άρτεμης για όσους τα καταστρέφουν. Ο Ηρακλής είναι η προσπάθεια του πολιτισμού να περιορίσει τις καταστροφές των χειμάρρων ποταμών με υδραυλικά έργα (Ερύμανθος, Βιστονίδα, Κωπαΐδα, Τέμπη, Λέρνη, Καλυδωνία, Στυμφαλία, Στρυμόνας κ.τ.λ). Ο Ερυμάνθιος Κάπρος είναι ο ερμητικός ποταμός Ερύμανθος που, όταν κατεβάζει και ξεχειλίζει, προκαλεί μεγάλες πλημμύρες και καταστροφές. Ο «Ηρακλής» όμως, φτιάχνοντας έργα (δέση), τον καθιστά χρήσιμο και αρδεύσιμο.

Λαογραφία

Στην περιοχή, λόγω του δάσους και της βελανιδιάς, από τους αρχαίους χρόνους ήταν ανεπτυγμένη η χοιροτροφία. Για να τιμήσουν τα ζώα είχαν φτιάξει τη Χρυσή Γουρούνα με τα δώδεκα χρυσά γουρουνόπουλα, που πολλοί αρχαιοκάπηλοι ψάχνουν ακόμα να βρουν. Το γουρούνι μέχρι και το 1960 ήταν η κυριότερη τροφή των κατοίκων. Το έσφαζαν την Τσικνοπέμπτη και έτρωγαν όλο το χρόνο, με την δημιουργία του νόστιμου παστού (τσιγαρίδες). Όταν φυσάει η θύελλα το χειμώνα στην περιοχή, ακόμη και σήμερα λέγεται ότι «μουγκρίζει ο κάπρος».
1067 Λουναρία

Φυσικά χαρακτηριστικά

Η μέση διάμετρος της Λουναρίας εκτιμάται σε 36,1 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,054. Η Λουναρία περιστρέφεται γύρω από τον εαυτό της μία φορά κάθε 6 ώρες και 3,4 λεπτά.
Αγία Μαρίνα Ημαθίας

Γεωγραφικά Στοιχεία

Η Αγία Μαρίνα (Τοπική Κοινότητα Αγίας Μαρίνης - Δημοτική Ενότητα Δοβρά), ανήκει στον Δήμο Βέροιας της Περιφερειακής Ενότητας Ημαθίας που βρίσκεται στην Περιφέρεια Κεντρικής Μακεδονίας, σύμφωνα με τη διοικητική διαίρεση της Ελλάδας όπως διαμορφώθηκε με το πρόγραμμα “Καλλικράτης”.
Η επίσημη ονομασία είναι “η Αγία Μαρίνα”. Έδρα του δήμου είναι η Βέροια και ανήκει στο γεωγραφικό διαμέρισμα Μακεδονίας.

Πολιτισμικά Δρώμενα

Στην Αγία Μαρίνα δραστηριοποιείται ο Μορφωτικός - Εκπολιτιστικός Σύλλογος με σκοπό την διατήρηση και διάδοση του πολιτιστικού πλούτου της περιοχής στην νεολαία. Ο σύλλογος διοργανώνει σε ετήσια βάση εκδηλώσεις στα πλαίσια της γιορτής του χωριού και της ομώνυμης εκκλησίας ''Αγία Μαρίνα'' στις 16 και 17 Ιουλίου, με παραδοσιακούς χορούς από τα ίδια τα τμήματα του Συλλόγου αλλά και με συμμετοχή άλλων πολιτιστικών συλλόγων της περιοχής. Επίσης, ετήσιοι Χριστουγεννιάτικοι χοροί διοργανώνονται, σε οικογενειακό κέντρο διασκέδασης, στις 23 Δεκεμβρίου όπου εορτάζεται το ''κολντέ'' με το άναμμα μιας μεγάλης φωτιάς στο κέντρο του χωριού.
Αξίζει κανείς να επισκεφτεί τον Ιερό Ναό της Αγίας Μαρίνας που βρίσκεται 2 χλμ ανατολικά του οικισμού της. Η ανέγερση του ναού έγινε το 1700 και έχει κηρυχτεί ως ιστορικό διατηρητέο μνημείο. Στη σημερινή του μορφή, πρόκειται για μονόχωρο ναό με ημικυκλική εξωτερικά αψίδα, ευρύχωρο νάρθηκα - γυναικωνίτη και χαγιάτη στην νότια και δυτική πλευρά. Στη βορειοδυτική γωνία του ναού υψώνεται νεόδμητο κωδωνοστάσιο από οπλισμένο σκυρόδερμα. Ο ναός είναι κατάγραφος με τοιχογραφικό διάκοσμο που έχει χρονολογηθεί στον 18ο αιώνα, εικόνες του 19ου αιώνα και ξυλόγλυπτο σταυρό.

Ο θρύλος της Αγίας Μαρίνας

Λέγεται πώς το χωριό πήρε το όνομά του από την Αγία Μαρίνα η οποία είναι και προστάτιδα του τόπου. Και οι δύο ιεροί ναοί του χωριού (ο παλαιός ναός 2 χλμ ανατολικά αλλά και ο νέος ναός στο κέντρο του χωριού) φέρουν τον όνομα της. Οι κάτοικοι πιστεύουν πώς η Αγία έχει κάνει πολλά θαύματα και δεν είναι λίγοι αυτοί που υποστηρίζουν πώς την έχουν συναντήσει.
Κατά την δεκαετία του '30 μία μεγάλη πλημμύρα κατέστρεψε το χωριό (το οποίο ήταν χτισμένο νοτιότερα) ολοσχερώς. Το μόνο κτίσμα που διασώθηκε ήταν ο ιερός ναός της Αγίας Μαρίνας. Πιστεύεται πως ήταν η Αγία πού προστάτευσε τον Ναό και πως κατοικεί σ' αυτόν και τον προστατεύει ακόμα και σήμερα.
Ο θρύλος λέει ότι υπήρχε μία εικόνα στον ναό της Αγίας Μαρίνας, την οποία οι κάτοικοι του χωριού αποφάσισαν να την μεταφέρουν στην τότε καινούρια εκκλησία τους αλλά η εικόνα κατά κάποιον τρόπο επέστρεφε πάντα στον παλαιό ναό.
Εορταστικό τριήμερο στα Γιάννενα

To Εορταστικό τριήμερο στα Γιάννενα της Έρσης Σωτηροπούλου εκδόθηκε το 1982 (Νεφέλη). Πρόκειται για μια μυθοπλαστική ημερολογιακή νουβέλα στην οποία καταγράφεται η τριήμερη περιπέτεια μιας σερβιτόρας, από τη στιγμή που αυτή αποφασίζει να ακολουθήσει έναν άγνωστο άντρα στα Γιάννενα. Στην πρώτη "εγγραφή" οι προσδοκίες της ηρωίδας για μια ερωτική βραδιά ματαιώνονται. Στη δεύτερη "εγγραφή", η εισαγωγή του φανταστικού στοιχείου οδηγεί σε μια γκροτέσκα και κανιβαλιστική σκηνή, στην οποία η ηρωίδα καταναλώνεται κυριολεκτικά από τον άντρα. Παράλληλα, η ηρωίδα σταδιακά απελευθερώνεται από το φύλο και τις κοινωνικές νόρμες, ενώ στο τέλος της νουβέλας έχουμε ανατροπή των έμφυλων ρόλων. Στο έργο υπάρχει σύντηξη του φαντασιακού και του ρεαλιστικού στοιχείου, ενώ η αφήγηση μεγεθύνοντας το οικείο και καθημερινό το καθιστά ανοίκειο.
New Age (Μπανγκλαντές)

Η New Age είναι αγγλόφωνη ημερήσια εφημερίδα που εκδίδεται από τη Ντάκα του Μπαγκλαντές. Θεωρείται ως μια από τις πιο ειλικρινής εφημερίδες της χώρας, γνωστή για τη αντι-κατεστημενική συντακτική πολιτική. Ο Νουρούλ Καμπίρ είναι ο σημερινός εκδότης της εφημερίδας. Το 2004 τα γραφεία της εφημερίδας ερευνήθηκαν χωρίς ένταλμα από την Αστυνομία του Μπαγκλαντές. Ένας ρεπόρτερ της εφημερίδας βασανίστηκε από μέλη της υπηρεσίας επιβολής του νόμου Τάγμα Ταχείας Δράσης.
Φίλιππος της Έσσης-Φίλιππσταλ

Βιογραφία

Γεννήθηκε στο Κάσσελ και ήταν ο τρίτος γιος του Γουλιέλμου ΣΤ΄ και της Χέντβιχ-Σοφίας, κόρης του Γεωργίου-Γουλιέλμου εκλέκτορα του Βρανδεμβούργου.
Βλογκ

Ένα video blog ή αλλιώς video log, συνήθως συμπτυγμένο σε vlog, είναι μία μορφή blog με κύριο χαρακτηριστικό του το βίντεο. Αποτελεί επίσης μία μορφή διαδικτυακής τηλεόρασης. Τα vlog συνδυάζουν βίντεο (ή τον σύνδεσμο κάποιου βίντεο) με υποστηρικτικό κείμενο, φωτογραφίες και άλλα μεταδεδομένα. Οι εγγραφές μπορούν να γίνουν σε μία λήψη ή σε πολλαπλά κομμάτια. Τα vlog είναι περισσότερο διαδεδομένα στην πλατφόρμα κοινής χρήσης βίντεο, το YouTube.
Η χρήση βίντεο από τους blogger αποτελεί σύνηθες φαινόμενο. Τα τελευταία χρόνια όμως καθώς ο εξοπλισμός  γίνεται ολοένα και φθηνότερος και το υποστηρικτικό λογισμικό πιο εύκολα διαθέσιμο, το vlogging αποκτά άλλη διάσταση. Οποιοσδήποτε με πρόσβαση σε συσκευές εγγραφής βίντεο, όπως κινητό τηλέφωνο, βίντεο-κάμερα, τάμπλετ κτλ., σε συνδυασμό με έναν υπολογιστή υψηλής ταχύτητας, είναι σε θέση να δημιουργήσει το δικό του video vlog. Κύριοι υποστηρικτές αυτής της πλέον τόσο διαδεδομένης μόδας είναι η Google και η Yahoo.
Σε αντίθεση με άλλα μέσα, τα vlog έχουν ελεύθερο χαρακτήρα. Αυτό σημαίνει πως οι δημιουργοί τους μπορούν να επιλέξουν ελεύθερα το θέμα που θα παρουσιάσουν, είτε αυτό είναι προσωπικό, είτε κοινωνικού περιεχομένου.

Ιστορία

Στις 2 Ιανουαρίου 2000, ο Adam Kontras δημοσίευσε ένα βίντεο στο blog του προκειμένου να δείξει στους φίλους και τους συγγενείς του το γεγονός ότι μετακόμισε στο Λος Άντζελες, μη γνωρίζοντας τι θα ακολουθούσε και πως η ενέργειά του αυτή θα αποτελούσε τομή στην ιστορία των vlog.
Η μεγάλη δημοτικότητα του vlogging ξεκίνησε το 2005. Τα μέλη της ομάδας του Videoblogging της Yahoo αυξήθηκαν ραγδαία το 2005. Τον Φεβρουάριο της ίδιας χρονιάς ιδρύθηκε και η πιο δημοφιλής πλατφόρμα κοινής χρήσης βίντεο, το YouTube. Ήδη τον Ιούλιο του 2006, είχε αναδειχθεί στην 5η πιο δημοφιλή διαδικτυακή πλατφόρμα, με 100 εκατ. προβολές βίντεο καθημερινά και με 65 χιλιάδες αναρτήσεις βίντεο την ημέρα.

Προσωπικό βλογκ (Personal vlog)

Το προσωπικό vlog είναι ένα βίντεο, το οποίο καταγράφεται συνήθως από ένα άτομο με σκοπό να προβάλλει πληροφορίες στο κοινό. Το κοινό αυτό δεν είναι τόσο ποικίλο, όσο εκείνο κάποιου οργανισμού ή εταιρείας.

Απευθείας μετάδοσης βλογκ (Live broadcasting vlog)

Το 2008, το YouTube ανακοίνωσε τη δυνατότητα της απευθείας μετάδοσης, υπό την ονομασία  YouTube Live. Η δυνατότητα αυτή υιοθετήθηκε και από άλλες διαδικτυακές πλατφόρμες όπως το Instagram και το Facebook.
2186 Κέλντυς

Φυσικά χαρακτηριστικά

Τα κυρίως φυσικά χαρακτηριστικά του Κέλντυς είναι άγνωστα. Ο Κέλντυς περιστρέφεται γύρω από τον εαυτό του μία φορά κάθε 6 ως 9 ώρες περίπου.
Ζαν Λαφίτ

Η ζωή του

Ο Ζαν Λαφίτ ήταν ένας από τους τελευταίους πειρατές και συχνά τον αναφέρουν σαν τον πλουσιότερο απ' όλους. Ο Λαφίτ βοήθησε τον Άντριου Τζάκσον να σταματήσει τους Βρετανούς στη Νέα Ορλεάνη.
Κάποιοι υποστηρίζουν πως η ζωή του Λαφίτ έδωσε την έμπνευση στον Λόρδο Βύρωνα για το ποίημα Ο Κουρσάρος, που δημοσιεύθηκε το 1814.
Το 1938 προβλήθηκε στους κινηματογράφους η ταινία Ο Πειρατής (The Buccaneer), γνωστή και ως Λαφίτ Ο Μέγας, σε σκηνοθεσία του Σέσιλ Ντε Μιλ, γυρισμένη με μεγαλοπρέπεια και εντυπωσιακές σκηνές δράσης, με τον Φρέντρικ Μαρτς να ερμηνεύει τον Γάλλο πειρατή που βοηθάει τους Αμερικανούς στον αγώνα τους ενάντια στους Εγγλέζους. Το 1958, έγινε ριμέικ με τον ίδιο τίτλο (στα ελληνικά προβλήθηκε με τον τίτλο Λαφίτ, Ο Πειρατής) με σκηνοθέτη τον Άντονι Κουίν.
Σελιμιγιέ Σουλτάνα

Βιογραφία

Γεννήθηκε στη Βενετία της Ιταλία το 1525. Μπήκε στο χαρέμι ​​του Ηγεμόνα Σελίμ και έγινε μία από τις συζύγους του. Η Μιχριμάχ Σουλτάν,η αδελφή του Σελίμ, ήταν αυτή που του έδωσε την Σελιμιγιέ ως παλλακίδα.
Ο Σελίμ ήταν ακόμα Ηγεμόνας και έγινε ο διοικητής της Μανίσα, μετά το θάνατο του μεγαλύτερου αδελφού του Ηγεμόνα Μεχμέτ, όταν γέννησε τον γιο της, Ηγεμόνα Αμπντουλάχ το 1543. Ηταν η δεύτερη σύζυγος του Σελίμ μετά την Νουρμπανού Σουλτάν. Μετά από ένα χρόνο γέννησε πιθανόν και μια κόρη, την Γκεβχερχάν Σουλτάν. Υπάρχουν εικασίες ότι η μητέρα της Γκεβχερχάν Σουλτάν ήταν η Νουρμπανού Σουλτάν και όχι η Σελιμιγιέ Σουλτάν.
Η Σελιμιγιέ, και η Σαφιγιέ θεωρούνται υπεύθυνες για τον θάνατο της Νουρμπανού Σουλτάν, της άλλης συζύγου του Σελίμ. Η Σαφιγιέ ήταν σύζυγος του Μουράτ Γ΄, γιου της Νουρμπανού.
Το 1568 σε ηλικία περίπου εικοσιπέντε ετών ο γιος της, Ηγεμόνας Αμπντουλάχ, δολοφονήθηκε. Μετά από αυτό το περιστατικό, εξορίστηκε από το παλάτι του Σουλτάνου και στάλθηκε στο παλάτι της Τραπεζούντας. Πέθανε στην εξορία το 1605 από φυσικά αίτια στο Παλάτι της Τραπεζούντας σε ηλικία 80 ετών.
Γουόλτερ Στιούαρτ, 1ος κόμης του Άθολ

Δολοφονία του Δαυίδ Α΄

Ο Γουόλτερ Στιούαρτ συμπεριφέρθηκε με μεγάλη ενεργητικότητα στο θέμα της απελευθέρωσης του βασιλιά και της πληρωμής των λύτρων (1424) στην συνέχεια έγινε μέλος του συμβουλίου που καταδίκασε σε θάνατο τον Μέρντοχ Στιούαρτ, εκτελέστηκε με τους δυο γιους του. Έγινε κατόπιν Μέγας Δικαστής της Σκωτίας, πήρε τον τίτλο του κόμη του Στράθιρν από τον Μαλις Στιούαρτ και τέλος έγινε κόμης του Μέντεθ (1427). Ανέθεσε το Καίθνες στον γιο του Άλαν (1428) αλλά επέστρεψε στον ίδιο τον Γουόλτερ μετά τον θάνατο του Άλαν (1431).
Ο βαθμός της πίστης του Γουόλτερ στον Ιάκωβο Α΄ είναι ασαφής. Ο χρονικογράφος Μπιουκάναν (1582) αναφέρει ότι πρωταγωνίστησε στην εκτέλεση της οικογένειας του Μέρντοχ ώστε να εξοντώσει τον αντίπαλο βασιλικό κλάδο από τον Οίκο των Στιούαρτ και να ανοίξει ο δρόμος για να γίνει ο ίδιος βασιλιάς. Άλλοι πιστεύουν ότι είχε μεγάλες ελπίδες να πεθάνει ο Ιάκωβος στην αιχμαλωσία γι'αυτό στην συνέχεια στράφηκε εναντίον του. Ο Γουόλτερ ενώθηκε με τον εγγονό του Γουόλτερ Στιούαρτ, Κύριο του Άθολ και τον Σερ Ροβέρτο Γκράχαμ σε συνωμοσία εναντίον του Ιακώβου Α΄, ο βασιλιάς δολοφονήθηκε στις 20 Φεβρουαρίου 1437. Ο Ροβέρτος Στιούαρτ έριξε τις πόρτες των βασιλικών διαμερισμάτων και οι δολοφόνοι μπήκαν μέσα στην Δομηνικιανή μονή στην Περθ, ο βασιλιάς κρύφτηκε κάτω από τα πατώματα όπου τον ανακάλυψε ο Σερ Ροβέρτος και τον σκότωσε με τα χέρια του.

Βίαιος θάνατος

Ο Γουόλτερ Στιούαρτ μετά την δολοφονία βρήκε ελάχιστη υποστήριξη, συνελήφθη και από τους οπαδούς του βασιλιά και θανατώθηκε σύμφωνα με τις περιγραφές του Μπιουκάναν με φρικτά βασανιστήρια που κράτησαν τρεις μέρες. Την πρώτη μέρα τοποθετήθηκε σε μια άμαξα με έναν γερανό που τον έριξε βίαια στο έδαφος και του έσπασε τα πλευρά, στην συνέχεια τοποθετήθηκε στο κεφάλι του διάδημα από "πυρωμένο σίδερο" με την επιγραφή "βασιλιάς των προδοτών"'. Την δεύτερη μέρα δέθηκε και σύρθηκε με μια άμαξα στον κεντρικό δρόμο του Εδιμβούργου ενώ σύμφωνα με μερικές πληροφορίες είχε τυφλωθεί και βασανιστεί με πυρωμένα σίδερα. Την τρίτη μέρα ενώ ήταν ακόμα ζωντανός του έβγαλαν τα εντόσθια και την καρδιά και τα έκαψαν μπροστά του, στην συνέχεια αποφυλακίστηκε, τεμαχίστηκε και τα κομμάτια του διασκορπίστηκαν σε ολόκληρο το βασίλειο.
Σύνταγμα της Μολδαβίας

Το Σύνταγμα της Δημοκρατίας της Μολδαβίας αποτελεί την ανώτατη νομοθεσία της χώρας. Υιοθετήθηκε στις 29 Ιουλίου 1994 από το Κοινοβούλιο της Μολδαβίας και έχει αναθεωρηθεί 8 φορές.
Μέσω αυτού, η Μολδαβία αναλαμβάνει την υποχρέωση να τηρεί τον Χάρτη των Ηνωμένων Εθνών και τις συνθήκες στις οποίες είναι συμβαλλόμενο μέρος, να συνάπτει σχέσεις με άλλα κράτη και να ακολουθεί τους κανόνες του διεθνούς δικαίου. Η ισχύ κάποιας διεθνούς συνθήκης που περιέχει διατάξεις που είναι αντίθετες προς το σύνταγμα θα πρέπει να έχει προηγηθεί μέσω αναθεώρησης του τελευταίου.
Σε άλλες διατάξεις του συντάγματος, το κράτος αναγνωρίζει και εγγυάται σε όλους τους πολίτες του το δικαίωμα στη διατήρηση, ανάπτυξη και έκφραση των εθνολογικών, πολιτιστικών, γλωσσικών και θρησκευτικών τους ταυτοτήτων. Επίσημη γλώσσα της Δημοκρατίας της Μολδαβίας είναι η μολδαβική γλώσσα με έκφρασή της το λατινικό αλφάβητο. Το κράτος, ωστόσο, αναγνωρίζει και προστατεύει το δικαίωμα στη διατήρηση, την ανάπτυξη και τη χρήση της ρωσικής γλώσσας και άλλων γλωσσών που ομιλούνται στο εσωτερικό έδαφος του κράτους.
Άγιος Θεράπων Λεμεσού

Τοποθεσία

Ο Άγιος Θεράπων βρίσκεται στην οροσειρά του Τροόδους. Είναι κτισμένο σε υψόμετρο 570 μέτρων. Ανήκει στη γεωγραφική περιφέρεια των κρασοχωριών. Στα νότια συνορεύει με τις Πάνω Κυβίδες, τις Κάτω Κυβίδες και με την κοινότητα Σούνι-Ζανατζιά, στα βορειοδυτικά με τον Άγιο Αμβρόσιο, στα δυτικά και νοτιοδυτικά με το Βουνί, στα ανατολικά και νοτιανατολικά με τη Λόφου και στα βορειοανατολικά με την Άλασσα.

Ιστορία

Σύμφωνα με τον Λουί Ντε Μας Λατρί, το χωριό το 1461 άνηκε σε ένα φεουδάρχη με την ονομασία Πέτρος Ποδοκατόρου. Στην περιοχή του χωριού και συγκεκριμένα στο χώρο που βρίσκεται το αγίασμα και η εκκλησία του Αγίου Θεράποντα, ασκήτεψε ο ίδιος ο άγιος, από τον οποίο το χωριό πήρε την ονομασία του.

Φυσικό περιβάλλον

Το ανάγλυφο της περιοχής είναι λοφώδες, διαμελισμένο από βαθιά ρυάκια. Από την περιοχή περνάει ο Κρυός ποταμός. Στις άγονες και ακαλλιέργητες εκτάσεις φυτρώνει πλούσια φυσική βλάστηση με ασπάλαθο, μοσφιλιές, τρεμιθιές και θυμάρι.
Η κύρια γεωργική ασχολία των κατοίκων του χωριού για δεκαετίες είναι η αμπελοκαλλιέργεια, η οποία καταλαμβάνει το μεγαλύτερο μέρος της καλλιεργήσιμης γης του χωριού. Η καλλιέργεια των αμπελιών ευνοείται από τη σύσταση του εδάφους και από τις κλιματολογικές συνθήκες της περιοχής. Οι κύριες ποικιλίες παραγωγής ήταν το μαύρο σταφύλι, η σουλτανίνη, η μαλάγα και το καρδιναλίου. Στη σύγχρονη εποχή καλλιεργούνται και καινούριες ποικιλίες.
Επιπρόσθετα, στο χωριό ευδοκιμούν οπωροφόρα δέντρα (π.χ. ελιές και χαρουπιές), εσπεριδοειδή και λαχανικά.

Αρχιτεκτονική

Στο χωριό επικρατεί η λαϊκή αρχιτεκτονική. Οι πλείστοι δρόμοι είναι στρωμένοι με χαλίκια ή είναι πλακόστρωτοι. Σημαντικές από αρχιτεκτονικής άποψης είναι οι βότες, ένας είδος οικοδομής. Το ισόγειο των οικοδομών αυτών είναι μια καμαροσκέπαστε αίθουσα που χρησιμοποιείται ως αποθήκη για πιθάρια, κρασί ή ως σταύλος ζώων, ενώ στο πάνω από αυτή την αίθουσα κτίζεται με τοπική πέτρα το ανώγι για τη διαμονή των ιδιοκτητών.

Εκκλησίες και εξωκλήσια

Στο χωριό υπάρχει μια εκκλησία και οκτώ εξωκλήσια. Η εκκλησία είναι αφιερωμένη στον Άγιο Θεράποντα. Η κατασκευή της άρχισε το 1816 και ολοκληρώθηκε το 1880.
Τα εξωκλήσια του χωριού είναι: εξωκλήσι Αγίου Θεράποντα, εξωκλήσι Αγίου Γεωργίου, εξωκλήσι Αγίων Θεωδόρων και Μυροφόρων, εξωκλήσι Αγίας Παρασκευής, εξωκλήσι Παναγιάς Χρυσοσπηλιώτισσας, εξωκλήσι Αγίων Σαράντα Μαρτύρων, εξωκλήσι Τιμίου Σταυρού και εξωκλήσι Αρχιστράτηγων.
Καρλ Ντίλταϊ

Βιογραφικά στοιχεία

Γεννήθηκε στις 18 Μαρτίου 1839 στο Βισμπάντεν. Αδελφός του ήταν ο φιλόσοφος Βίλχελμ Ντίλταϊ. Σπούδασε στο Πανεπιστήμιο του Βρότσλαβ και στη Βόννη. Περιηγήθηκε την Ελλάδα μελετώντας τα αρχαιολογικά μνημεία. Εργάστηκε ως καθηγητής στη Βόννη μέχρι το έτος 1866/67 και εν συνεχεία στη Ρώμη. Διορίστηκε καθηγητής της Κλασικής Φιλολογίας και Αρχαιολογίας στο Πανεπιστήμιο της Ζυρίχης. Το 1878 έγινε καθηγητής στο Πανεπιστήμιο του Γκέττιγκεν. Από το 1892 διετέλεσε διευθυντής της αρχαιολογικής και νομισματικής συλλογής του Πανεπιστημίου, και έγινε μέλος της Ακαδημίας των Επιστημών του Γκέττιγκεν.
Απεβίωσε στις 4 Μαρτίου 1907.
Μπόγκισλαβ ΣΤ΄ της Πομερανίας-Βόλγκαστ

Βιογραφία

Ήταν ο δευτερότοκος γιος τού Μπάρνιμ Δ΄ δούκα της Πομερανίας-Βόλγκαστ και της Σοφίας, κόρης τού Ιωάννη Β΄ κυρίου τού Μεκλεμβούργου-Βέρλε.
Ο Μπάρνιμ Δ΄ ήταν, από κοινού με τον μεγαλύτερο αδελφό του Μπόγκισλαβ Ε΄ και τον μικρότερο αδελφό του Βάρτισλαβ Ε΄, δούκας της Πομερανίας-Βόλγκαστ. Το 1365 ο Μπόγκισλαβ ΣΤ΄ διαδέχθηκε τον πατέρα του, μαζί με τον αδελφό του Βάρτισλαβ ΣΤ΄. Ήταν ανήλικοι και επίτροπος έγινε ο θείος τους Μπόγκισλαβ Ε΄. Τότε δημιουργήθηκαν διαφωνίες με αυτόν, που εξελίχθηκαν σε εμφύλιο. Με την παρέμβαση τού Καρόλου Δ΄ της Γερμανίας η Πομερανία-Βόλγκαστ διαιρέθηκε: ο θείος τους Μπόγκισλαβ Ε΄ έλαβε το Στολπ, οι δύο αδελφοί έλαβαν το κυρίως Βόλγκαστ (δυτικά τού ποταμού Σβίνε) και ο θείος τους Βάρτισλαβ Ε΄ το Νόιστεττιν (ανατολικά τού Σβίνε). Η συμφωνία έγινε στο Άνκλαμ το 1368. Ο Μπόγκισλαβ Ε΄ απεβίωσε το 1374.
Οι δύο αδελφοί άρχισαν επιδρομές στα εδάφη τού Αλβέρτου της Σουηδίας (από τον Οίκο τού Μεκλεμβούργου), ώσπου το 1368 ο Βάρτισλαβ ΣΤ΄ συνελήφθη με μερικούς από τους ιππότες του στο Ντάμγκαρτεν. Ο Μπόγκισλαβ ΣΤ΄ πλήρωσε 1300 μάρκα για την απελευθέρωσή του. 
Ο δούκας ίδρυσε την κώμη τού Άρενσοοπ ως λιμένα τού Λόοπ και το ασφάλισε με κάστρο. Όμως η εγκατάσταση καταστράφηκε το 1395 από στρατό τού Ρόστοκ και ο λιμένας προσχώθηκε. Ο Μπόγκισλαβ ΣΤ΄ απεβίωσε το 1393 χωρίς άρρενες απογόνους και το μερίδιό του περιήλθε στον μεγαλύτερο αδελφό του.
Κυπριακή υπηκοότητα

Τρόποι λήψης κυπριακής υπηκοότητας

Υπάρχουν διάφοροι τρόποι με τους οποίους κάποιος μπορεί να πολιτογραφηθεί ως υπήκοος της Κυπριακής Δημοκρατίας:

Περί νεογνών

Σύμφωνα με νόμο του 1967, όποιος γεννήθηκε από τις 16 Αυγούστου 1960 και μετά, εφόσον τουλάχιστον ένας από τους γονείς του είναι Κύπριος υπήκοος, κερδίζει αυτόματα κυπριακή υπηκοότητα. Όσοι γεννήθηκαν ανάμεσα στις 16 Αυγούστου 1960 και το 1999 από μια Κύπρια μητέρα στο εξωτερικό, δεν γίνονται αυτόματα κύπριοι υπήκοοι αλλά μπορούν να αιτηθούν υπηκοότητα μόλις κλείσουν τα 21 τους έτη.
Βατθίλδη της Ορλεάνης

Βιογραφικά στοιχεία

Ο πατέρας της την έκλεισε σε μοναστήρι. Το 1770 παντρεύτηκε τον 14χρονο ξάδελφό της μέλλοντα πρίγκιπα Λουδοβίκο Ερρίκο του Κοντέ και σε δύο χρόνια γέννησε τον μοναδικό τους γιο, Λουδοβίκο Αντώνιο του Ανγκιέ.
Το 1778, εξαιτίας του σκανδάλου της μοιχείας του συζύγου της, εξαναγκάστηκε να τον χωρίσει και απομονώθηκε στο ανάκτορο του Σατιγιόν, όπου απέκτησε και δύο εξώγαμες κόρες. Το 1787 πούλησε στον Λουδοβίκο ΙΣΤ΄ τα ανάκτορα των Ηλυσίων, όπου είχε κατασκευάσει οίκημα παρόμοιο με αυτό της Μαρίας Αντουανέττας στο Τριανόν. Αποχωρίστηκε τον χριστιανισμό, προκειμένου να ασπαστεί μυστικιστικές τέχνες, αστρολογία, χειρομαντεία και άλλα. Παράλληλα ζωγράφιζε, ενώ λάτρευε και τον μοναδικό της γιο, Λουδοβίκο Αντώνιο.
Κατά τη διάρκεια της Γαλλικής επανάστασης, στάθηκε στο πλευρό του αδελφού της και δεν κατέφυγε στην εξορία όπως ο πρώην σύζυγος και ο γιος της. Πρόσφερε όλη την περιουσία της στην δημοκρατία, αφού κινδύνευε να δημευτεί. Παρέμεινε φυλακισμένη υπό άθλιες συνθήκες από τους Ιακωβίνους μαζί με όλους τους Βουρβόνους, όταν ανακαλύφθηκε συνωμοσία του ανιψιού της με τους Αυστριακούς. Ο αδελφός της Λουδοβίκος Φίλιππος αποκεφαλίστηκε ενώ η ίδια γλύτωσε τον θάνατο, ελευθερώθηκε και ξαναγύρισε στην κατοικία της στο Παρίσι.
Ευσέβιος Αμόρτ

Βιογραφικά στοιχεία

Ο Αμόρτ γεννήθηκε στο Μπίμπερμούλε (Bibermuhle), κοντά στο Τολτς της Ανω Βαυαρίας. Σπούδασε στο Μόναχο και σε μικρή ηλικία έγινε δεκτός ως μέλος του κοινοβίου ιερέων του Κανόνος του Αγίου Αυγουστίνου στο Αββαείο του Πόλινχ. Εκεί, λίγο μετά τη χειροτονία του το 1717, άρχισε να διδάσκει θεολογία και φιλοσοφία.
Ο Αμόρτ μαζί με άλλους δύο Αυγουστινιανούς πατέρες, τον Γελάσιο Χίμπερ (Gelasius Hieber, 1671-1731), περίφημο ιεροκήρυκα, και τον Αγνέλλο Κάντλερ (Agnellus Kandler, 1692-1745), γενεαλόγο και βιβλιοθηκονόμο, έθεσαν το 1720 τις βάσεις ενός σχεδίου που απέληξε στην ίδρυση της εταιρείας λογίων «Parnassus Boicus» (δηλαδή «Βαυαρικός Παρνασσός», το όρος των Μουσών). Το αρχικό τους σχέδιο έμεινε άκαρπο, αλλά το 1722 εξέδωσαν το πρώτο τεύχος του ομώνυμου περιοδικού (Parnassus Boicus), διαδίδοντας έτσι ενδιαφέρουσες πληροφορίες από τον κόσμο των τεχνών και των επιστημών.
Επιπλέον, ο Αμόρτ ειδικεύθηκε στο Κανονικό Δίκαιο, το οποίο και δίδαξε στο Πανεπιστήμιο του Μονάχου. Το 1733 ο Αμόρτ πήγε στη Ρώμη ως θεολόγος του καρδιναλίου Νικκολό Μαρία Λερτσάρι. Ο Αμόρτ παρέμεινε στη Ρώμη επί δύο έτη και συνδέθηκε εκεί με επιφανείς προσωπικότητες των γραμμάτων, καθώς και με τους Πάπες Βενέδικτο ΙΓ΄ και Βενέδικτο ΙΔ΄.
Επιστρέφοντας στο Πόλινχ το 1735, αφιέρωσε το υπόλοιπο της ζωής του στην αναζωογόνηση της μαθήσεως στη Βαυαρία, αποτελώντας τον πυρήνα της αξιόλογης πνευματικής κινήσεως Parnassus Boicus, από την οποία, αν και έκλεισε το 1740, προήλθε το ενδιαφέρον που οδήγησε στην ίδρυση στις 28 Μαρτίου 1769 της Ακαδημίας του Μονάχου. Ο Αμόρτ έζησε για να δει το γεγονός αυτό, αφού απεβίωσε στο Πόλινχ το 1775, σε ηλικία 83 ετών.
Μαχητικός στις συζητήσεις του, ο Αμόρτ ξεπερνούσε πολλές φορές τα όρια της ευπρέπειας.
Φιλόκυπρος

Ο Φιλόκυπρος ήταν βασιλιάς και ιδρυτής της πόλης κράτους Σόλοι στην Κύπρο.
Σύμφωνα με την ιστορία ήταν βασιλιάς της Κυπριακής πόλης κράτους Αιπείας η οποία βρισκόταν σε περιοχή με ανθυγιεινό κλίμα. Κάποτε πέρασε από εκεί ο Σόλων και συνέστησε στον Φιλόκυπρο να ιδρύσει μια νέα πόλη σε περιοχή με καλύτερο κλίμα, όπως κι έγινε , ή νέα πόλη ονομάστηκε Σόλοι προς τιμήν του Σόλωνα ο οποίος έγραψε και τους πρώτους νόμους της .  Γιος και διάδοχος του ήταν ο Αριστόκυπρος.
Στα έργα του ο Σόλων έχει αφιερώσει μία ελεγεία στον Φιλόκυπρο .
Περιφέρεια Κρήτης

2010

Ο Σταύρος Αρναουτάκης εξελέγη περιφερειάρχης από τον πρώτο γύρο.

Κατάλογος Περιφερειαρχών Κρήτης

Η πρωτεύουσα της Περιφέρειας Κρήτης βρίσκεται στο Ηράκλειο, με παράνομη χουντική απόφαση, η οποία ελήφθη το 1970 και η οποία μετέφερε την διοίκηση από τα Χανιά, όπου βρισκόταν η έδρα από το 1851. Πριν το 1851 η έδρα ήταν ξανά στο Ηράκλειο.